ജോജുവിന്റെ കാര് തല്ലിത്തകര്ത്ത കേസില് യൂത്ത് കോണ്ഗ്രസ് നേതാവ് അറസ്റ്റില് ഇന്ധനവില വര്ധനവിനെതിരെ കൊച്ചിയില് കോണ്ഗ്രസ് നടത്തിയ റോഡ് ഉപരോധ സമരത്തിനിടെ നടന് ജോജുവിന്റെ കാര് തല്ലിത്തകര്ത്ത കേസില് ഒരാള് കൂടി അറസ്റ്റില്. യൂത്ത് കോണ്ഗ്രസ് നേതാവ് ഷെരീഫാണ് അറസ്റ്റിലായത്. ഇതോടെ കേസില് അറസ്റ്റിലായവരുടെ എണ്ണം രണ്ടായി. നേരത്തെ കേസില് അറസ്റ്റിലായ ജോസഫിന്റെ മൊഴിയനുസരിച്ചാണ് ഷെരീഫിനെ തിരിച്ചറിഞ്ഞത്. ജോസഫിന്റെ ജാമ്യാപേക്ഷ ഇന്നലെ എറണാകുളം ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതി തള്ളിയിരുന്നു. പ്രതിഭാഗം ഉയര്ത്തിയ വാദങ്ങളെല്ലാം കോടതി തള്ളുകയായിരുന്നു. ജോജുവുമായുള്ള പ്രശ്നങ്ങള് പറഞ്ഞുതീര്ക്കാന് കോണ്ഗ്രസ് നേതാക്കള് ശ്രമിക്കുന്നതായി വാര്ത്തകള് വന്നിരുന്നു. കെ സുധാകരനും, വി ഡി സതീശനും അടക്കമുള്ളവര് ജോജുവിനെ ഫോണില് ബന്ധപ്പെട്ടതായി ജോജുവിന്റെ അഭിഭാഷകന് വ്യക്തമാക്കുകയും ചെയ്തു. എന്നാല് കോണ്ഗ്രസ് നേതാക്കള് ഉന്നയിച്ച ആരോപണങ്ങള് പരസ്യമായി പിന്വലിക്കണമെന്ന ഉപാധിയാണ് ജോജു മുന്നോട്ടുവെച്ചത്. എന്നാല് സമവായ ചര്ച്ച നടന്നതിന് പിന്നാലെയും കോണ്ഗ്രസ് നേതാക്കള് ജോജുവിനെതിരെ രൂക്ഷ വിമര്ശനം നടത്തിയതോടെ നിയമ നടപടികളുമായി മുന്നോട്ടു പോകാന് താരം തീരുമാനിക്കുകയായിരുന്നു. ഇതോടെയാണ് കേസിലെ രണ്ടാമത്തെ അറസ്റ്റ് ഉണ്ടായിരിക്കുന്നത്. കാര് തല്ലി തകര്ത്ത കേസില് കൊച്ചി മുന് മേയര് ടോണി ചമ്മണി അടക്കം എട്ട് പേരാണ് പ്രതികളായുള്ളത്. വൈറ്റിലയിലെ സംഭവത്തിന് ശേഷവും വ്യക്തികേന്ദ്രീകൃതമായ അധിക്ഷേപം തുടര്ന്നുവെന്നും ഇതില് ഇടപെടല് വേണമെന്നുമാണ് കോടതിയില് നല്കിയ അപേക്ഷയില് ജോജു പറയുന്നത്. അതേസമയം ഒത്തുതീര്പ്പിനുള്ള സാധ്യത ജോജു ഇനിയും മുന്നോട്ടുവെക്കുന്നുണ്ട്.